|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314010L915 |
| Názov aktivity: | Hlavná aktivita č. 4, Podpora a sieťovanie aktérov v politikách sociálnej inklúzie MRK |
| Názov výstupu: | Návrh na opatrenie zamerané na zefektívnenie verejnej správy |
| Názov opatrenia: | Zlepšenie výučby finančnej gramotnosti na základných školách |
| Subjekt, ktorému sa návrh opatrenia predkladá: | Ministerstvo školstva, vedy, výskumu a športu Slovenskej republiky |

**VEC: Návrh opatrenia na zefektívnenie verejnej správy \_ Zlepšenie výučby finančnej gramotnosti na základných školách**

Obraciame sa na Vás s návrhom opatrenia pre zlepšenie verejnej správy týkajúce sa výučby finančnej gramotnosti na základných školách. Naša organizácia realizuje projekt, ktorý je zameraný na zber podnetov na zefektívnenie verejnej správy a vypracovanie návrhov týchto opatrení. Opatrenie sme formulovali na základe analýzy prieskumu, ktorý je prílohou tohto opatrenia. Informácie o projekte a opatrení sú zhrnuté v nasledovnej tabuľke:

**Úvod**

Opatrenie bolo vytvorené v rámci projektu *Lepšie verejné politiky pre marginalizované rómske komunity (ďalej aj „MRK“),* ktorý realizuje organizácia Človek v ohrození, n.o. prostredníctvom operačného programu Efektívna verejná správa.

**Kto dal podnet na riešenie problému**

Podnet na riešenie problému priniesla platforma (multisektorové stretnutie), vytvorená v rámci rovnakého projektu, aktivity č. 4 (Podpora a sieťovanie aktérov v politikách sociálnej inklúzie MRK). Stretnutie platformy sa konalo dňa 10. júna 2019.

**Pomenovanie problému**

Jedným z hlavných výsledkov stretnutia multisektorovej platformy bola deklarovaná potreba zlepšovania finančnej gramotnosti (ďalej aj „FG“) v rámci marginalizovaných rómskych komunít. Je potrebné konštatovať, že úroveň finančnej gramotnosti je všeobecný problém na území SR. Vzhľadom na skutočnosť, že pre dospelých neexistuje systematický a celoplošný nástroj na vzdelávanie, je potrebné obrátiť pozornosť na vzdelávanie vo finančnej gramotnosti na školách. V projekte sme preto realizovali výskum týkajúci sa spôsobu vzdelávania vo finančnej gramotnosti na školách v rámci Prešovského samosprávneho kraja (na tento kraj je projekt orientovaný) s podielom žiakov z MRK – výsledok výskumu je zhrnutý v Analýze výuky finančnej gramotnosti na štátnych základných školách s podielom marginalizovaných rómskych komunít v rámci POSK a jej porovnanie s Národným štandardom finančnej gramotnosti (ďalej aj „Analýza“). Aj keď sa prieskum týka škôl s podielom MRK a v rámci POSK, predpokladáme, že návrh opatrení sa môže týkať výuky finančnej gramotnosti vo všeobecnosti.

**Riešenie problému**

Za najlepšie riešenie problému považujeme prijať také opatrenia v oblasti verejnej správy – výučby finančnej gramotnosti na školách, ktoré zabezpečia lepší systém výučby tejto problematiky v rámci školského systému. Navrhované opatrenia vychádzajú z Analýzy, ktorá na základe prieskumu pomenovala viaceré problematické oblasti vo výučbe finančnej gramotnosti na školách a ktorých odstránenie sa javí ako cesta k zlepšeniu systému výučby a tým aj zlepšeniu úrovne vedomostí žiakov v danej oblasti.

**Navrhované opatrenia zamerané na zefektívnenie verejnej správy**

Organizácia Človek v ohrození, n.o. navrhuje prijať na základe priloženej Analýzy nasledovné opatrenia v oblasti výučby finančnej gramotnosti:

1. **Výučbu finančnej gramotnosti zastrešiť do konkrétneho vyučovacieho predmetu** – je potrebné určiť, v rámci ktorého predmetu má výučba finančnej gramotnosti prebiehať. V prípade, že sa určí, že finančná gramotnosť sa bude vyučovať v rámci viacerých predmetov, je potrebné určiť, v rámci ktorého predmetu sa bude ktorá časť/oblasť finančnej gramotnosti vyučovať.

Vychádzalo sa zo zistenia: **FG nemá jasné zastrešenie v konkrétnom vyučovanom predmete** – na niektorých školách sa vyučuje na predmetoch ako je matematika, niekde v rámci občianskej náuky, na iných školách v rámci spolupráce s externými subjektmi prostredníctvom zapojenia sa do projektov.

1. **Je potrebné prijať jednoznačné personálne zastrešenie pre výuku finančnej gramotnosti na školách –** t.j. určiť, aké osoby sú zodpovedné za výuku finančnej gramotnosti na školách na školách.

Vychádzalo sa zo zistenia: **FG chýba jasné personálne zastrešenie -** osoby, ktoré zastrešujú na školách FG sú rôzne– na niektorých školách nikto FG nezastrešuje, niekde ju zastrešujú učitelia matematiky, niekde učitelia občianskej náuky, na niektorých školách sa títo učitelia vzájomne koordinujú na porade, na iných školách zastrešuje túto výučbu koordinátor FG. Nie je pritom daný rámec kompetencií koordinátora FG a jednotlivých učiteľov.

1. **Prijať garantované ohodnotenie osôb (učiteľov) vyučujúcich finančnú gramotnosť** – garantovanie ohodnotenia a určenie finančných prostriedkov na danú oblasť pomôže spoločne s ostatnými opatreniami zlepšiť úroveň výuky FG.

Vychádzalo sa zo zistenia: **Neexistuje garantované ohodnotenie osôb zastrešujúcich FG** – ohodnotenie za výkon funkcie koordinátora sa realizuje na základe osobného ohodnotenia riaditeľa, nie ako základná nárokovateľná zložka platu.

1. **Pripraviť jednotné podklady pre výučbu finančnej gramotnosti na školách** tak, aby učitelia vyučujúci tento predmet disponovali kvalitným obsahom, z ktorého môžu vychádzať a jednak by sa takýmto postupom zjednotil obsah a kvalita výuky v rámci územia SR.

Vychádzalo sa zo zistenia: **Chýbajú podklady pre výučbu FG** – učitelia si musia zostavovať podklady pre učenie tejto témy sami.

1. **V spolupráci s Metodicko-pedagogickými centrami je potrebné vytvoriť jednotný program školení pre učiteľov v oblasti FG**.

Vychádzalo sa zo zistenia: **Učitelia nedostávajú v oblasti FG žiadne školenia** – len na jednej zo všetkých opýtaných škôl bola osoba vyučujúca FG školená.

1. **Zabezpečiť jednotnú úroveň výuky finančnej gramotnosti na školách a uvažovať o ocenení škôl, ktoré v danej oblasti urobia nadprácu zapojením sa do rôznych projektov/vytvorením vlastných programov.**

Vychádzalo sa zo zistenia: **Školy implementujú FG na veľmi rôznej úrovni** – od škôl, ktoré sa tejto téme vôbec nevenujú až po školy, ktoré sa zapojili do externých či interných projektov zlepšujúcich finančnú gramotnosť.

1. **Vytvoriť jednotný systém štátneho monitoringu úrovne FG pre žiakov škôl,** aby sa získavala jednotným spôsobom spätná väzba úrovne žiakov v ovládaní danej oblasti.

Vychádzalo sa zo zistenia: **Školy nemerajú úroveň FG a nepýtajú si spätnú väzbu od žiakov** – školy tak nevedia inak ako na základe svojho vlastného vnímania zhodnotiť, aká úroveň FG žiakov je na ich škole.

1. **Nastaviť systém výuky finančnej gramotnosti tak, aby sa do neho zapojili všetky školy.** Vychádzalo sa zo zistenia: **Niektoré školy sa FG vôbec nevenujú** - vyjadrili sa tak dve školy z jedenástich, pokiaľ by rovnako pristupovali školy k tejto téme na celom Slovensku, znamenalo by to, že takmer 20 % škôl sa finančnej gramotnosti nevenuje vôbec.
2. **Zvážiť, akým spôsobom by mohli byť do výuky finančnej gramotnosti zakomponovaní aj rodičia detí,** vhodné bude zrejme rodičov detí zapojiť na dobrovoľnej báze, priniesť však v rámci výučby aj tieto podnety a možnosti zapojenia sa rodičov detí.

Vychádzalo sa zo zistenia: **Výuka FG má podľa učiteľov zmysel, pokiaľ sú do nej zapojení aj rodičia** – aktuálne systém výuky takto nastavený nie je.

Príloha: Analýza výuky finančnej gramotnosti na štátnych základných školách s podielom marginalizovaných rómskych komunít v rámci POSK a jej porovnanie s Národným štandardom finančnej gramotnosti.

Návrh spracovala: JUDr. Martina Stašíková,

Koordinátorka finančnej gramotnosti

Tento projekt je podporený z Európskeho sociálneho fondu z Operačného programu Efektívna verejná správa.